CELEX: 62020TN0482
Language: mt
Date: 2020-07-27 00:00:00
Title: Kawża T-482/20: Rikors ippreżentat fis-27 ta’ Lulju 2020 – LG et vs Il-Kummissjoni

19.10.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 348/22
            
         
      Rikors ippreżentat fis-27 ta’ Lulju 2020 – LG et vs Il-Kummissjoni
      (Kawża T-482/20)
      (2020/C 348/32)
      Lingwa tal-kawża: l-Ingliż
      
         Partijiet
      
      
         Rikorrenti: LG u ħames rikorrenti oħra (rappreżentanti: A. Sigal u M. Teder, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla, taħt l-Artikolu 263 TFUE, deċiżjoni taċita tal-Uffiċċju Ewropew ta’ Kontra l-Frodi (OLAF) tas-26 ta’ Mejju 2020, li tiċħad it-talba tar-rikorrenti għal protezzjoni tal-kunfidenzjalità tal-komunikazzjonijiet fir-rigward ta’ komunikazzjonijiet bejn ir-rikorrenti u l-konsulenti legali esterni tagħhom, sakemm ir-rikorrenti ma jispjegawx il-kuntest u l-kontenut ta’ tali komunikazzjonijiet kunfidenzjali;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tagħhom ir-rikorrenti jinvokaw tliet motivi.
      
                  1.
               
               
                  L-ewwel motiv ibbażat fuq l-allegazzjoni li d-dritt tar-rikorrenti għall-protezzjoni tal-kunfidenzjalità tal-komunikazzjonijiet huwa, għalkemm mhux miktub, dritt fundamentali taħt id-dritt tal-Unjoni, kif rikonoxxut fil-ġurisprudenza tal-Qorti tal-Ġustizzja. L-eżerċizzju ta’ dan id-dritt ma jistax, qiegħed jiġi sostnut, ikun suġġett għall-kundizzjoni li r-rikorrenti juru li l-komunikazzjonijiet kunfidenzjali tagħhom huma sostantivament konnessi mal-investigazzjoni stess li fiha huma kunfidenzjali; dan ikun imur kontra l-għan tal-protezzjoni tal-kunfidenzjalità tal-komunikazzjonijiet.
               
            
                  2.
               
               
                  It-tieni motiv ibbażat fuq l-allegazzjoni li d-dritt tar-rikorrenti għall-protezzjoni tal-kunfidenzjalità tal-komunikazzjonijiet joriġina separatament mill-Konvenzjoni Ewropea tad-Drittijiet tal-Bniedem (iktar ’il quddiem il-“KEDB”) u mill-Karta tad-Drittijiet Fundamentali tal-unjoni Ewropea (iktar ’il quddiem il-Karta), b’mod partikolari d-dritt għall-ħajja privata taħt l-Artikolu 8 tal-KEDB (l-Artikolu 7 tal-Karta) u d-drittijiet tad-difiża taħt l-Artikolu 6 tal-KEDB (l-Artikolu 47 tal-Karta). Il-protezzjoni tal-kunfidenzjalità tal-komunikazzjonijiet taħt il-KEDB u taħt il-Karta ma tiddipendix, qiegħed jiġi sostnut, fuq l-għan u l-kontenut tal-komunikazzjonijiet rilevanti, iżda biss fuq l-identità tal-parteċipanti tagħhom.
               
            
                  3.
               
               
                  It-tielet motiv ibbażat fuq l-allegazzjoni li, anki jekk id-dritt għall-protezzjoni tal-kunfidenzjalità tal-komunikazzjonijiet taħt il-KEDB u taħt il-Karta jista’ jkun limitat għall-benefiċċju ta’ interess pubbliku, tali limitazzjonijiet għandhom ikunu espressi fil-forma ta’ liġi. Dawn ma jistgħux, qiegħed jiġi sostnut, ikunu bbażati fuq deċiżjoni diskrezzjonali ta’ awtur amministrattiv.